Eskom is ŉ sinkende skip, sê DAJabu Mabuza, raadsvoorsitter by Eskom, sal vir minstens drie maande lank die leisels oorneem by Eskom (Foto: Eskom) Die Demokratiese Alliansie het Dinsdag gesê finansiële verliese by Eskom is die gevolg van jarelange korrupsie en wanbestuur en dit laat die kragvoorsiener in die ergste finansiële toestand in sy geskiedenis. Maroela Media het vroeër berig Eskom het ŉ reuseverlies van R21 miljard in die boekjaar tot einde Maart gely. Dit is R2,3 miljard meer as die vorige jaar. Jabu Mabuza, voorsitter en tussentydse uitvoerende hoof van Eskom, het gesê die verlies vir die finansiële jaar is nie ŉ refleksie op (uittredende uitvoerende hoof) Phakamani Hadebe nie, maar eerder ŉ kombinasie van verskillende onvermydelike faktore. Natasha Mazzone, DA-woordvoerder oor openbare ondernemings, het gesê ander kommerwekkende neigings sluit die toename in munisipale skuld in (van R13,6 miljard tot R19,9 miljard), en gesê die situasie versleg by die kragvoorsiener. “Eskom se finansiële trajek is nie volhoubaar nie. Suid-Afrika kan nie weer beurtkrag bekostig nie. Dit sal onherstelbare gevolge inhou vir die ekonomie en gewone burgers.” Mazzone het gesê die kragvoorsiener vereis kundige leierskap om beheer te neem. “Ons het hierdie scenario van tussentydse aanstellings al herhaaldelik by staatsbeheerde instansies gesien. Dit lei slegs tot onsekerheid en onstabiliteit. Dit is presies wat Eskom, en ons nasionale ekonomie, nie nodig het nie.” Sy het ook kritiek uitgespreek dat Mabuza as tussentydse waarnemende groepshoof aangestel is vir die volgende drie maande, terwyl hy as raadsvoorsitter aanbly, wanneer Hadebe die amp Woensdag verlaat. Sy het gesê die verantwoordelikhede van die twee poste is te groot vir slegs een persoon. Volgens haar is dié besluit teenstrydig met enige poging om goeie leierskappraktyke by Eskom te bewerkstellig. “Eskom is ŉ sinkende skip en as mens die minister van openbare ondernemings, Pravin Gordhan, se aankondiging Maandag in ag neem, dat die entiteit sy huidige raadsvoorsitter, Jabu Mabuza, as die tussentydse waarnemende uitvoerende hoof gaan aanstel, is daar geen permanente kaptein om die skip deur die storm te lei nie. “Gegewe die feit dat Eskom finansieel besig is om te sink, kan ons nie enige vorm van onstabiliteit by die raad bekostig nie. Die aanstelling van Mabuza as waarnemende hoof sal slegs sy onafhanklikheid bevraagteken, aangesien die raad se primêre verantwoordelikheid is om die uitvoerende lede aanspreeklik te hou en oorsigtelik op te tree.” Mazonne doen ŉ beroep op Gordhan om seker te maak dat ŉ permanente groepshoof so vinnig as moontlik aangestel word, omdat die huidige onstabiliteit nie ŉ goeie teken is vir beleggersvertroue of Eskom se finansiële welstand nie.